2008R0180 — SK — 23.03.2011 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:









▼B

NARIADENIE KOMISIE (ES) č. 180/2008

z 28. februára 2008

o referenčnom laboratóriu Spoločenstva pre choroby koní okrem moru koní a o zmene a doplnení prílohy VII k nariadeniu Európskeho parlamentu a Rady (ES) č. 882/2004







KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/426/EHS z 26. júna 1990 o zdravotnom stave zvierat v súvislosti s presunom a dovozom zvierat čeľade koňovitých equidae z tretích krajín ( 1 ), a najmä na jej článok 19 bod iv), so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá ( 2 ), a najmä na jeho článok 32 ods. 5, keďže: (1) V smernici 90/426/EHS sa ustanovujú predpisy týkajúce sa zdravotného stavu v súvislosti s presunom živých koní medzi členskými štátmi a ich dovozom do Spoločenstva z tretích krajín. (2) V súlade s článkom 19 bod iv) smernice 90/426/EHS môže Komisia ustanoviť referenčné laboratórium Spoločenstva pre jednu alebo viac chorôb koní uvedených v prílohe A k tejto smernici. Okrem toho sa v nej ustanovujú funkcie, úlohy a postupy týkajúce sa spolupráce s laboratóriami zodpovednými za diagnostikovanie infekčných chorôb koní v členských štátoch, ktoré má určiť Komisia. (3) Na základe výsledkov výberového konania by malo byť vybrané laboratórium Agence Française de Sécurité Sanitaire des Aliments (AFSSA) so svojimi výskumnými laboratóriami Maisons-Alfort pre patológiu a zoonózy zvierat a laboratóriom Dozulé, Francúzsko, pre patológiu a choroby koní, ustanovené za referenčné laboratórium Spoločenstva pre choroby koní okrem moru koní, na obdobie piatich rokov od 1. júla 2008. (4) V nariadení (ES) č. 882/2004 sa stanovujú všeobecné povinnosti, úlohy a požiadavky pre referenčné laboratóriá Spoločenstva pre potraviny, krmivá a zdravie zvierat. Referenčné laboratóriá Spoločenstva pre zdravie zvierat a živé zvieratá sú uvedené v kapitole II prílohy VII k uvedenému nariadeniu. Do tohto zoznamu by sa malo zaradiť aj ustanovené referenčné laboratórium Spoločenstva pre choroby koní okrem moru koní. (5) Nariadenie (ES) č. 882/2004 by sa preto malo zodpovedajúcim spôsobom zmeniť a doplniť. (6) Opatrenia určené v tomto nariadení sú v súlade so stanoviskom Stáleho výboru pre potravinový reťazec a zdravie zvierat, keďže: PRIJALA TOTO NARIADENIE:







▼M1

Článok 1

1. Agence nationale de sécurité sanitaire de l’alimentation, de l’environnement et du travail (ANSES) so svojimi laboratóriami pre zdravie zvierat a choroby koní, Francúzsko, sa týmto ustanovuje za referenčné laboratórium EÚ pre choroby koní okrem moru koní od 1. júla 2008 do 30. júna 2013.

2. Funkcie, úlohy a postupy referenčného laboratória EÚ uvedeného v odseku 1, týkajúce sa spolupráce s laboratóriami zodpovednými za diagnostikovanie infekčných chorôb zvierat z čeľade koňovité v členských štátoch, sú vymedzené v prílohe k tomuto nariadeniu.

▼B

Článok 2

V kapitole II prílohy VII k nariadeniu (ES) č. 882/2004 sa dopĺňa tento bod 14:

„14. Referenčné laboratórium Spoločenstva pre choroby koní okrem moru koní AFSSA – (Laboratoire d’études et de recherches en pathologie animale et zoonoses/Laboratoire d’études et de recherche en pathologie équine) F-94700 Maisons-Alfort Francúzsko.“

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch.









PRÍLOHA

Funkcie, úlohy a postupy referenčného laboratória spoločenstva pre choroby koní okrem moru koní týkajúce sa spolupráce s laboratóriami zodpovednými za diagnostikovanie infekčných chorôb koní v členských štátoch

Bez toho, aby boli dotknuté všeobecné funkcie a povinnosti referenčných laboratórií Spoločenstva v sektore veterinárnej medicíny podľa článku 32 ods. 2 nariadenia (ES) č. 882/2004, referenčné laboratórium Spoločenstva (ďalej len „RLS“) pre choroby koní okrem moru koní má tieto úlohy a funkcie:

1. RLS zabezpečuje v prípade potreby spoluprácu medzi národnými/centrálnymi laboratóriami členských štátov pre choroby koní alebo s pobočkami diagnostických laboratórií zameraných na patogény alebo skupiny patogénov chorôb koní uvedených v prílohe A k smernici 90/426/EHS a v časti A kapitoly II prílohy D k smernici 92/65/EHS okrem moru koní, najmä prostredníctvom: a) svojho popredného miesta v sektore koní v úzkom kontakte s príslušnými štruktúrami v oblasti koní chovaných na účely pretekov a súťaží s cieľom: i) zabezpečiť včasné varovanie, odhadnúť a v prípade možnosti predvídať riziko vyplývajúce z nových chorôb a najmä z epidemiologického stavu; ii) monitorovať stav chorôb na globálnej a regionálnej úrovni pravidelným prijímaním v teréne odobratých vzoriek od členských štátov a od tretích krajín, ktoré sú geograficky alebo obchodne prepojené so Spoločenstvom, pokiaľ ide o obchod s koňmi alebo produktmi získanými z týchto zvierat; b) typizácie a charakterizovania antigénu a genómu patogénov, v prípade potreby a ak je to aktuálne, napr. formou následných epidemiologických opatrení alebo verifikácie diagnózy, zo vzoriek uvedených v písm. a) bode ii), a i) bezodkladného oznamovania výsledkov týchto vyšetrení Komisii, členským štátom a príslušným národným/centrálnym laboratóriám; ii) určovania identity patogénnych pôvodcov, v prípade potreby v úzkej spolupráci s regionálnymi referenčnými laboratóriami ustanovenými Svetovou organizáciou pre zdravie zvierat (OIE); c) vytváraním zbierky patogénov a ich kmeňov, ako aj jej aktualizáciou a aktuálnej zbierky špecifických sér proti chorobám koní; d) poverenia spísať inventár techník používaných v súčasnosti v rôznych laboratóriách s cieľom: i) navrhnúť štandardizované testy a testovacie postupy alebo referenčné séra na účely internej kontroly kvality; ii) vyvinúť nové diagnostické postupy pre zabezpečenie väčšej istoty pri dovoze koní a lepšej konkurencieschopnosti pri ich vývoze; e) poradenstva pre Komisiu vo všetkých otázkach súvisiacich s chorobami koní uvedenými v prílohe A k smernici 90/426/EHS alebo v časti A kapitoly II prílohy D k smernici 92/65/EHS alebo v iných právnych predpisoch Spoločenstva týkajúcich sa zdravia zvierat; táto úloha zahŕňa poradenstvo v oblasti možného očkovania, vhodných zdravotných testov požadovaných pri obchodovaní a dovoze, ako aj hodnotenie posledných vyvinutých očkovacích látok. Takisto zahŕňa otázky týkajúce sa epidemiológie rôznych chorôb koní.

2. RLS podporuje funkcie národných/centrálnych laboratórií, najmä pomocou: a) skladovania a zásobovania národných/centrálnych laboratórií reagentmi a materiálmi, ktoré sa použijú pri diagnóze chorôb koní, ako sú vírus alebo iné patogény a/alebo inaktivované antigény, štandardizované séra, bunkové línie a iné referenčné reagenty; b) udržania úrovne odborných poznatkov v oblasti chorôb koní vrátane nových chorôb s cieľom umožniť rýchlu diferenciálnu diagnostiku; c) podpory pri harmonizácii diagnostiky a zabezpečenia odbornosti testovania v rámci Spoločenstva formou organizovania a vykonávania pravidelných porovnávacích pokusov a externých opatrení na zabezpečenie kvality pri diagnostikovaní chorôb koní na úrovni Spoločenstva a pravidelného sprostredkovania výsledkov týchto pokusov Komisii, členským štátom a národným/centrálnym laboratóriám; d) postupného zavádzania interných laboratórnych odborných testov a ich ďalšieho vykonávania; e) vykonávania výskumných štúdií s cieľom vyvinúť lepšie metódy na zvládanie chorôb v spolupráci s národnými/centrálnymi laboratóriami a v súlade s ročným pracovným plánom, ako aj stanovenia optimálnych metód na diagnostiku a diferenciálnu diagnostiku.

3. RLS poskytuje informácie a zabezpečuje ďalšie vzdelávanie, najmä prostredníctvom: a) zhromažďovania údajov a informácií o metódach diagnostiky a diferenciálnej diagnostiky, ktoré používajú národné/centrálne laboratóriá, a sprostredkovania takýchto informácií Komisii a členským štátom; b) určovania a vykonávania potrebných opatrení na ďalšie vzdelávanie expertov v oblasti laboratórnej diagnostiky s cieľom zosúladenia diagnostických techník; c) sledovania najnovších vývojov v oblasti epidemiológie chorôb koní; d) organizovania výročných stretnutí, kde zástupcovia národných/centrálnych laboratórií môžu preskúmať diagnostické techniky a pokrok v koordinácii.

4. RLS takisto: a) po konzultácii s Komisiou vykonáva experimenty a pokusy v teréne zamerané na lepšie zvládanie špecifických chorôb koní; b) na výročných stretnutiach národných/centrálnych referenčných laboratórií preskúmava relevantné požiadavky testovania stanovené v Manuáli noriem pre diagnostické testy a vakcíny pre suchozemské zvieratá OIE (Manuál OIE); c) pomáha Komisii preskúmať odporúčania OIE (Manuál noriem pre diagnostické testy a vakcíny pre suchozemské zvieratá (Kódex zdravia suchozemských zvierat a Manuál noriem pre testy a vakcíny).